# 4H Norge

### Fra Wikipedia, den frie encyklopedi

4H Norge er en landsdekkende frivillig barne- og ungdomsorganisasjon med omtrent 17 000 medlemmer i alderen 10 til 19 år. Organisasjonen er en del av den internasjonale 4H-bevegelsen. De fire H-ene kommer fram i 4H-løftet, «Vi lover å arbeide mot det mål å bli en ungdom med klart hode, varmt hjerte, flinke hender og god helse». 4H er partipolitisk og religiøst nøytral.

Medlemmene i 4H er delt inn fire kategorier, aspiranter opptil året en fyller tolv, junior til 15, så senior fram til fylte 19. De som velger å være med videre kalles alumner.

## [rediger] Historie

4H-bevegelsen startet først i USA rett etter 1900. I begynnelsen var det myndighetene som organiserte jordbruksklubber som skulle gi ungdommen interesse for landbruk. På steder der det var jordbruksklubber ble avlingene gjerne bedre enn på andre steder.

Ideen kom til Norge på 20-tallet. I Nord-Trøndelag dukket det opp frivillige jordbruksklubber, og i 1924 holdt Det Kongelige Selskap for Norges Vel et møte om det som skulle bli 4H. Innen 1936 var det klubber over store deler av landet, og 4. mai ble Landslaget for Norske Jordbruksklubber stiftet.

Jordbruksklubbene var nyttige under krigen, og medlemstallet steg fra 2500 i 1940 til hele 17 000 i 1945, men tallet gikk fort ned til under 2000 året etter. Fra 1946 så organisasjonen seg om etter flere områder enn rent landbruk, og det ble faste ansatte i alle fylkene fra 1950.

Selv om Landslaget for Norske Jordbruksklubber ikke skiftet navn til Norske 4H før i 1956, var både 4H som begrep, logoen med den grønne firkløveren med en H i hvert blad og 4H-løftet godt kjent allerede på førtitallet.

Fra slutten av seksti- og begynnelsen av syttitallet startet 4H med den grundige lederopplæringa som kjennetegner organisasjonen i dag.

I 2006 vedtok organisasjonen å skifte navn til 4H Norge, i tillegg til at fylkeslagene nå har «4H» før fylkesnavnet.

## [rediger] Organisering

4H Norge er det nasjonale leddet av 4H-klubbene i landet, og har sekretariat på Hellerud i Skedsmo. Organisasjonen ledes av et landsstyre på sju personer, valgt for to år av landsårsmøtet. Sekretariatet med rundt femten stillinger har ansvar for den daglige driften.

Årsmøtet avholdes hvert andre år, og det forrige møtet var i Saltstraumen i Nordland i april 2006.

I hvert fylke sitter det en sentralt ansatt 4H-konsulent og en eller flere 4H-instruktører. Deres oppgave er å hjelpe klubbene så godt som mulig, samtidig som de arbeider med arrangement i fylket og til dels med nasjonale oppgaver. Fylkesleddet har et styre på fem personer valgt av fylkesårsmøtet, hvor alle klubbene har rett til å sende representanter. Fylkesårsmøtet velger fylkets utsendinger til landsårsmøtet.

Det nederste og viktigste trinnet i 4H Norge er de lokale klubbene. I Norge finnes det omtrent 700 klubber, med medlemstall varierende fra rundt ti til nesten hundre. Klubben styres og drives utelukkende av medlemmene mellom 10 og 19 år. I tillegg finnes det valgte klubbrådgivere som er voksne som skal komme med råd hvis styret har problemer, samt skrive under på papirer som krever en person over 18 år.

## [rediger] Arbeidsmetoder

### [rediger] Å lære ved å gjøre

Den viktigste arbeidmetoden i 4H er Å lære ved å gjøre. 4H er en opplæringsorganisasjon, men det er hele tida lagt som forutsetning at læringa skal foregå ved at en selv deltar og lærer. Hvert år skal medlemmene gjennomføre et prosjekt på rundt 20 timer. Prosjektene spenner over emner som naturbruk, dyrestell, entreprenørskap, samfunnsfag og husstell, og alle prosjektene har egne hefter utviklet av 4H Norge. På slutten av året, på høstfesten, viser medlemmene fram utstillinger med prosjektene. I tillegg til å ha gjort det som er krevd, skal også alle vise en plan for utførelse, og en melding om hvordan det gikk. Seniorene skal også legge fram budsjett og regnskap.

Når et medlem har lagt fram tre juniorprosjekt og fire som senior har han eller hun gjort seg fortjent til plaketten, et bevis på at man har arbeidet målrettet i minst sju strake år. Det å motta plaketten er det siste som skjer i 4H-programmet, og markerer inngangen til en tilværelse som alumn, hvor man ikke har noe man må gjennomføre, men har full rett til å delta på arrangementer på lik linje med andre medlemmer.

De siste årene har det skjedd en uformell spesifisering om at læringen gjerne skal skje sammen med andre, altså Å lære ved å gjøre sammen. Prinsippet om at handlingen er det en skal lære av er fortsatt viktig, men samarbeid har blitt et viktigere aspekt.

### [rediger] Ledertrening

Siden klubbene skal drives av medlemmene selv, kreves det grundig opplæring i organisasjonsarbeid. Hvert år arrangerer fylkene DAF-kurs (Drift av 4H-klubb), hvor de nyvalgte styremedlemmene får opplæring innenfor hvert sitt felt. I tillegg har mange fylker en stor samarbeidsøkt, der kursdeltakerne må bruke det de har lært, samtidig som de må samarbeide med andre.

Instruktørene på DAF-kursene er selv 4H-ere som har gått gjennom de samme kursene, og i tillegg har deltatt på 4H Norges instruktørkurs. I løpet av de tre delene kurset varer lærer deltakerne undervisningsteknikker, forelesningstriks og forskjellige læringsøvelser. Mye av opplæringa er på nivå med det lærere må kunne, og fører til at kursene i fylkene holder svært høy kvalitet.

Mange av lederne både i næringslivet og i offentlig sektor i dag har erfaring fra 4H. Blant dem finner vi blant annet kommunalminister Åslaug Haga, landbruksminister Terje Riis-Johansen og stortingsrepresentantene Trine Skei Grande og Bendiks H. Arnesen. Haga ble i 2004 valgt til ordfører på landsårsmøtet i 2006, men har meldt avbud.

## [rediger] Sosialt

Mange fortsetter i 4H etter vanlig medlemsalder for å få være med på det sosiale. 4H-arrangement er svært åpne for nye, slik at mange er med etter vanlig medlemsalder for å få være med på leir og kurs. Annethvert år er det landsleir, mens det i de andre årene er nordisk leir med deltakere fra hele Norden, og ofte gjester fra et titalls andre land. Den neste landsleiren er i Aust-Agder sommeren 2006, hvor det ventes rundt 1500 deltakere.

I tillegg til landsleirene arrangerer mange fylker fylkesleir. Av mindre arrangement er det både region-, aspirant- og klubbleir.

Årsmøtet i klubben bestemmer nøyaktig hva den skal få være med på i året som kommer, og derfor kan medlemmene være med mye fprskjellig. Av eksempler på ting som har vært gjort er bygdekino, radiosendinger, tursti for funksjonshemmede og dyrking av egne grønnsaker.

## [rediger] Internasjonalt

### [rediger] International 4H Youth Exchange

4H-ere mellom 18 og 30 som har mottatt plaketten kan delta i IFYE-programmet, som er en internasjonal 4H-utveksling. I løpet av tre eller seks måneder får deltakeren møte 4H-familier i fremmede land. For tida har 4H Norge IFYE-samarbeid med Sveits, Skottland, England, Costa Rica, Nord-Irland og Australia. Personer fra de samme landene reiser også til Norge, hvor de bor tre uker om gangen i vertsfamilier rundt om i landet.

### [rediger] Rural Youth Europe

4H Norge har «Rural Youth Europe» (Europisk ungdom på landet) som paraplyorganisasjon. Den var tidligere var kjent som European Committee for Young Farmers' and 4H Clubs og grunnlagt i 1957 og er en europeisk ikke-statlig ungdomsorganisasjon. Den forener 25 nasjonale og én internasjonal ungdomsorganisasjon som er basert i 20 europiske land og regioner.

Organsiasjonen har 500 000 medlemmer som er en del av: Landsens ungdomsorganisasjoner som er opptatt av spørsmål om unge bønder og andre unge mennesker som lever på landet; Unge bønders organisasjoner, opprinnelig en jordbruksaktivitet, men i våre dager opptatt med alle spørsmål som involver unge mennesker på landet; 4H-organisasjoner som tilbyr aktiviteter innenfor jordbruk, hjemmets økonomi, håndverk, natur og friluftsliv for barn og ungdom.

### [rediger] Gambia 4H

4H Norge har siden 1987 støttet oppstarten av 4H-arbeid i Gambia. I dag har Gambia 4H omtrent 1500 medlemmer i 30 klubber. Klubbene fungerer som tradisjonelle jordbruksklubber, og klubbene har felles prosjekt som sauehold, grønsakdyrking, landsbybutikk, batikk (stoffarging) og jordnøttproduksjon. Landsbyer med 4H-klubber ser ut til å ha stor fordel av det, både når det gjelder mat og opplysning blant innbyggerne.

## [rediger] Eksterne lenker

- 4H Norge
- Rural Youth Europe
- 4-H World Atlas (engelsk)
- International 4H Youth Exchange

Hentet fra «http://no.wikipedia.org../../../4/h/_/4H_Norge_4b96.html»

Kategorier: Norske ungdomsorganisasjoner | Landbruk

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk